DA Den Europæiske Unions Tidende C 159/19

Meddelelse om indledning af en antidumpingprocedure vedrørende importen af visse sække og poser af plast med oprindelse i Folkerepublikken Kina, Malaysia og Thailand

(2005/C 159/07)

Kommissionen har modtaget en klage i henhold til artikel 5 i Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab (1), (»grundforordningen«), hvori det hævdes, at visse sække og poser af plast med oprindelse i Folkerepublikken Kina, Malaysia og Thailand (»de pågældende lande«) importeres til dumpingpriser, hvorved EF-erhvervsgrenen forvoldes væsentlig skade.

1. Klagen

Klagen blev indgivet den 17. maj 2005 af tredve EU-producenter af visse sække og poser af plast (»klageren«) på vegne af producenter, der tegner sig for en væsentlig del, i dette tilfælde over 25 %, af den samlede produktion af de pågældende sække og poser af plast i Fællesskabet.

2. Varen

Den vare, der hævdes indført til dumpingpriser, er visse sække og poser af plast med indhold af mindst 20 % polyethylen og af tykkelse ikke over 100 mikrometer med oprindelse i Folkerepublikken Kina, Malaysia og Thailand (»den pågældende vare«), som normalt tariferes under KN-kode ex 3923 21 00, ex 3923 29 10 og ex 3923 29 90. KN-koderne er anført til orientering.

3. Påstand om dumping

Påstanden om dumping er for Malaysias og Thailands vedkommende baseret på en sammenligning af den beregnede normale værdi og priserne for den pågældende vare ved eksport til Fællesskabet.

I overensstemmelse med artikel 2, stk. 7, i grundforordningen har klageren fastsat den normale værdi for Folkerepublikken Kina på grundlag af den beregnede værdi i et land med markedsøkonomi, jf. punkt 5.1 d), i denne meddelelse. Påstanden om dumping er baseret på en sammenligning mellem en sådan beregnet normalværdi og eksportpriserne på varen ved salg til Fællesskabet.

På dette grundlag er de beregnede dumpingmargener betydelige for alle de pågældende eksportlande.

4. Påstand om skade

Klageren har fremlagt beviser for, at importen af den pågældende vare fra Folkerepublikken Kina, Malaysia og Thailand er steget, udtrykt såvel i absolutte tal som i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-erhvervsgrenens markedsandel, salgsmængder og priser, og at dette har haft betydelige negative følger for EF-erhvervsgrenens samlede resultater og finansielle situation.

5. Procedure

Da Kommissionen efter høring af det rådgivende udvalg har fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at berettige indledningen af en procedure, iværksætter den en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Undersøgelsen vil fastslå, om den pågældende vare med oprindelse i Folkerepublikken Kina, Malaysia og Thailand importeres til dumpingpriser, og om denne dumping har forvoldt skade.

a) Stikprøver

Da der tilsyneladende er mange parter involveret i denne procedure, kan Kommissionen beslutte at anvende stikprøver, jf. artikel 17 i grundforordningen..

i) Stikprøver af eksportører/producenter i Folkerepublikken Kina, Malaysia og Thailand.

For at sætte Kommissionen i stand til at afgøre, om det er nødvendigt at anvende stikprøver, og i bekræftende fald udtage prøverne, anmodes alle eksportører/producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6 b) i), og i den form, der er angivet i punkt 7:

— navn, adresse, e-mailadresse, tlf.-, fax- og/eller telexnummer samt kontaktperson

— omsætningen i lokal valuta og mængden i tons af den pågældende vare, der er solgt til eksport til Fællesskabet i 2004

— omsætningen i lokal valuta og mængden i tons af den pågældende vare, der er solgt på hjemmemarkedet i 2004

— om selskabet har til hensigt at anmode om en individuel margen (2) (kun producenter kan anmode om individuel margen)

— udførlig beskrivelse af selskabets aktiviteter i forbindelse med produktionen af den pågældende vare

— navnene på alle forretningsmæssigt forbundne selskaber (3), der er involveret i produktion og/eller salg (på eksport- og/eller hjemmemarkedet) af den pågældende vare, og udførlig beskrivelse af deres aktiviteter

— andre relevante oplysninger, som kan være til nytte for Kommissionen ved udvælgelsen af stikprøven

— angivelse af, om selskabet eller selskaberne er indforstået med at indgå i stikprøven, hvilket vil indebære besvarelse af et spørgeskema og kontrolbesøg på stedet til efterprøvning af besvarelsen.

Kommissionen vil endvidere kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den har brug for til udvælgelse af stikprøven af eksportører/producenter.

ii) Stikprøve af importører

For at sætte Kommissionen i stand til at afgøre, om det er nødvendigt at anvende stikprøver, og i bekræftende fald udtage prøverne, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6 b) i), og i den form, der er angivet i punkt 7:

— navn, adresse, e-mailadresse, tlf.-, fax- og/eller telexnummer samt kontaktperson

— selskabets samlede omsætning i EUR i 2004

— det samlede antal ansatte

— udførlig beskrivelse af selskabets aktiviteter i forbindelse med den pågældende vare

— mængden i tons og værdien i EUR af importen til og videresalget på Fællesskabets marked i 2004 af den pågældende vare med oprindelse i Folkerepublikken Kina, Malaysia og Thailand

— navnene på alle forretningsmæssigt forbundne selskaber, der er involveret i produktion og/eller salg af den pågældende vare, og udførlig beskrivelse af deres aktiviteter

— andre relevante oplysninger, som kan være til nytte for Kommissionen ved udvælgelsen af stikprøven

— angivelse af, om selskabet eller selskaberne er indforstået med at indgå i stikprøven, hvilket vil indebære besvarelse af et spørgeskema og kontrolbesøg på stedet til efterprøvning af besvarelsen.

Kommissionen vil endvidere kontakte alle kendte importørsammenslutninger for at indhente de oplysninger, som den har brug for til udvælgelse af stikprøven af importører.

iii) Stikprøver af EF-producenter

I betragtning af det store antal EF-producenter, som støtter klagen, har Kommissionen til hensigt at undersøge spørgsmålet om skade for EF-erhvervsgrenen ved anvendelse af stikprøver.

For at sætte Kommissionen i stand til at udtage en stikprøve anmodes alle EF-producenter om at afgive følgende oplysninger om deres selskab eller selskaber inden for fristen i punkt 6 b) i):

— navn, adresse, e-mailadresse, tlf.-, fax- og/eller telexnummer samt kontaktperson

— selskabets samlede omsætning i EUR i 2004

— udførlig beskrivelse af selskabets aktiviteter i forbindelse med produktionen af den pågældende vare

— værdien i EUR af salget af den pågældende vare på Fællesskabets marked i 2004

— mængden i tons af salget af den pågældende vare på Fællesskabets marked i 2004

— produktionsmængden i tons af den pågældende vare i 2004

— navnene på alle forretningsmæssigt forbundne selskaber, der er involveret i produktion og/eller salg af den pågældende vare, og udførlig beskrivelse af deres aktiviteter

— andre relevante oplysninger, som kan være til nytte for Kommissionen ved udvælgelsen af stikprøven

— angivelse af, om selskabet eller selskaberne er indforstået med at indgå i stikprøven, hvilket vil indebære besvarelse af et spørgeskema og kontrolbesøg på stedet til efterprøvning af besvarelsen.

iv) Endelig udvælgelse af stikprøver

Alle interesserede parter, der ønsker at indgive oplysninger af relevans for udtagningen af stikprøver, skal gøre dette inden for den frist, der er fastsat i punkt 6 b) ii).

Kommissionen agter at foretage den endelige udvælgelse af stikprøverne, når den har hørt de berørte parter, der har erklæret sig villige til at indgå i stikprøven.

Selskaber, som indgår i stikprøven, skal besvare et spørgeskema inden for den frist, der er fastsat i punkt 6 b) iii), og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, kan Kommissionen træffe afgørelse på grundlag af de foreliggende faktiske oplysninger, jf. artikel 17, stk. 4, og artikel 18 i grundforordningen. Afgørelser truffet på grundlag af de foreliggende faktiske oplysninger kan være mindre gunstige for den berørte part, jf. punkt 8 i denne meddelelse.

b) Spørgeskemaer

For at indhente de oplysninger, som Kommissionen anser for nødvendige til undersøgelsen, vil den sende spørgeskemaer til de EF-virksomheder, der er udvalgt til stikprøven, og til alle producentsammenslutninger i Fællesskabet, til de eksportører/producenter i Folkerepublikken Kina, Malaysia og Thailand, der er udvalgt til stikprøven, til alle sammenslutninger af eksportører/producenter, til de importører, der er udvalgt til stikprøven, til alle importørsammenslutninger, som er nævnt i klagen, og til myndighederne i de pågældende eksportlande.

Eksportører/producenter i Folkerepublikken Kina, Malaysia og Thailand, der anmoder om en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indsende besvarelser af spørgeskemaet inden for den frist, der er fastsat i punkt 6 a) ii) i denne meddelelse. De skal derfor anmode om et spørgeskema inden for fristen i punkt 6 a) i). De pågældende parter bør imidlertid være opmærksomme på, at Kommissionen, selv i tilfælde hvor der anvendes stikprøver af eksportører/producenter, kan beslutte ikke at beregne individuelle margener, hvis antallet at eksportører/producenter er så omfattende, at individuelle undersøgelser vil være urimeligt byrdefulde og hindre, at undersøgelsen afsluttes rettidigt.

c) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, fremsende andre oplysninger end besvarelser af spørgeskemaet og fremlægge dokumentation herfor. Oplysninger og dokumentation skal være Kommissionen i hænde inden for fristen i punkt 6 a) ii).

Kommissionen kan endvidere høre interesserede parter, der anmoder derom og kan godtgøre, at der er særlige grunde til, at de bør høres. Anmodningen skal indgives inden for den frist, der er fastsat i punkt 6 a) iii).

d) Udvælgelse af et land med markedsøkonomi

I overensstemmelse med artikel 2, stk. 7, litra a), i grundforordningen påtænkes det at vælge USA som et egnet land med markedsøkonomi med henblik på at fastsætte den normale værdi for Folkerepublikken Kina. Berørte parter anmodes om at fremsætte bemærkninger til det hensigtsmæssige i dette valg inden for den særlige frist, der er fastsat i punkt 6 c).

e) Markedsøkonomisk status

For de eksportører/producenter i Folkerepublikken Kina, som hævder og fremlægger tilstrækkeligt bevis for, at de arbejder på markedsøkonomiske vilkår, dvs. at de opfylder kriterierne i artikel 2, stk. 7, litra c), i grundforordningen, vil normalværdien blive fastsat i overensstemmelse med artikel 2, stk. 7, litra b), i grundforordningen. Eksportører/producenter, som ønsker at fremsætte velbegrundede krav, må gøre dette inden for den særlige frist, der er fastsat i punkt 6 d). Kommissionen vil sende de nødvendige formularer til alle de eksportører/producenter i Folkerepublikken Kina, der er nævnt i klagen, og til alle sammenslutninger af eksportører/producenter, der er nævnt i klagen, samt til myndighederne i Folkerepublikken Kina.

5.2. Procedure for vurderingen af Fællesskabets interesser

Hvis det kan godtgøres, at der forekommer dumping, som forvolder væsentlig skade, vil der i henhold til artikel 21 i grundforordningen blive truffet afgørelse om, hvorvidt det vil være i Fællesskabet interesse at indføre antidumpingforanstaltninger. Med henblik herpå kan EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer give sig til kende og indgive oplysninger til Kommissionen inden for den generelle frist, der er fastsat i punkt 6 a) ii), forudsat at de kan dokumentere, at der er en objektiv forbindelse mellem deres aktiviteter og den pågældende vare. Parter, som har handlet i overensstemmelse med ovenstående, kan inden for fristen i punkt 6 a) iii) anmode om at blive hørt, hvis de angiver, at der er særlige grunde til, at de bør høres. Der gøres opmærksom på, at oplysninger, der indgives i henhold til artikel 21, kun vil blive taget i betragtning, hvis de er underbygget med faktuelle beviser på indgivelsestidspunktet.

6. Frister

a) Generelle frister

(i) For anmodning om spørgeskemaer eller andre formularer

Alle interesserede parter bør anmode om spørgeskemaer eller andre formularer hurtigst muligt og senest 10 dage efter offentliggørelsen af denne meddelelse i Den Europæiske Unions Tidende.

(ii) For at parterne kan give sig til kende, indgive besvarelser af spørgeskemaer og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller alle andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden ovennævnte frist.

Selskaber, der er udvalgt til en stikprøve, skal indgive besvarelser af spørgeskemaer inden for fristen i punkt 6 b) iii).

(iii) Høringer

Interesserede parter kan desuden anmode om at blive hørt af Kommissionen inden for samme frist på 40 dage.

b) Særlig frist for udtagning af stikprøver

(i) De oplysninger, der er nævnt i punkt 5.1 a) i), 5.1 a) ii) og 5.1 a) iii), bør være Kommissionen i hænde senest 15 dage efter datoen for offentliggørelsen af denne meddelelse i Den Europæiske Unions Tidende, da Kommissionen ønsker at høre berørte parter, som har givet udtryk for vilje til at indgå i stikprøven, om den endelige udvælgelse af prøven inden for 21 dage efter offentliggørelsen af denne meddelelse i Den Europæiske Unions Tidende.

(ii) Alle andre oplysninger, der er relevante for udtagningen af stikprøven, jf. punkt 5.1 a) iv) skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

(iii) Besvarelser af spørgeskemaer fra parter, der indgår i en stikprøve, skal være Kommissionen i hænde senest 37 dage efter datoen for meddelelsen om, at de er udvalgt til stikprøven.

c) Særlig frist for udvælgelse af et land med markedsøkonomi

Parter, der er berørt af undersøgelsen, kan fremsætte bemærkninger til det hensigtsmæssige i at vælge USA, jf. punkt 5.1 d), som et egnet land med markedsøkonomi med henblik på at fastsætte den normale værdi for Folkerepublikken Kina. Bemærkningerne skal være Kommissionen i hænde senest 10 dage efter offentliggørelsen af denne meddelelse i Den Europæiske Unions Tidende.

d) Særlig frist for fremsættelse af krav om markedsøkonomisk status og/eller individuel behandling

Velbegrundede krav om markedsøkonomisk status (jf. punkt 5.1 e)) og/eller individuel behandling i medfør af artikel 9, stk. 5, i grundforordningen skal være Kommissionen i hænde senest 15 dage efter datoen for offentliggørelse af denne meddelelse i Den Europæiske Unions Tidende.

7. Skriftlige bemærkninger, besvarelser af spørgeskemaet og korrespondance

Alle bemærkninger og anmodninger fra berørte parter skal indgives skriftligt (men ikke elektronisk, medmindre andet er angivet) med angivelse af den pågældendes navn, adresse, e-mailadresse, telefon-, fax- og/eller telexnummer. Alle skriftlige bemærkninger, herunder de oplysninger, der anmodes om i denne meddelelse, besvarelser af spørgeskemaer og korrespondance, som de berørte parter videregiver som fortroligt materiale, skal være forsynet med påtegningen »Limited« (4) og skal, jf. artikel 19, stk. 2, i grundforordningen, være ledsaget af et ikke-fortroligt sammendrag med påtegningen »For inspection by interested parties«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 — 5/16 B-1049 Bruxelles Fax (32-2) 295 65 05

8. Manglende samarbejde

Hvis en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har meddelt urigtige eller vildledende oplysninger, ses der bort fra disse oplysninger og der kan gøres brug af de foreliggende faktiske oplysninger. Hvis en interesseret part helt eller delvis undlader at samarbejde, og resultatet af undersøgelsen derfor baseres på de foreliggende faktiske oplysninger, jf. artikel 18 i grundforordningen, kan resultatet blive mindre gunstigt for denne part, end hvis den pågældende havde udvist samarbejdsvilje.

9. Tidsfrist for undersøgelsen

I henhold til artikel 6, stk. 9, i grundforordningen afsluttes undersøgelsen senest 15 måneder efter offentliggørelsen af denne meddelelse i Den Europæiske Unions Tidende. I henhold til artikel 7, stk. 1, i grundforordningen kan der ikke træffes midlertidige foranstaltninger senere end 9 måneder efter offentliggørelsen af denne meddelelse i Den Europæiske Unions Tidende.

(1) EFT L 56 af 6.3.1996, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(2) Der kan kræves individuel margen i henhold til grundforordningens artikel 17, stk. 3, for selskaber, der ikke er udvalgt til stikprøven, grundforordningens artikel 9, stk. 5, vedrørende individuel behandling i sager, der berører lande uden markedsøkonomi eller lande med overgangsøkonomi, og grundforordningens artikel 2, stk. 7, litra b), for selskaber, der gør krav på markedsøkonomisk status. Bemærk, at anmodninger om individuel behandling skal fremsættes i henhold til grundforordningens artikel 9, stk. 5, og at krav om markedsøkonomisk status skal fremsættes i henhold i grundforordningens artikel 2, stk. 7, litra b).

(3) Udtrykket forretningsmæssigt forbundne selskaber er defineret i artikel 143, stk. 1, i Kommissionens forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).

(4) Dette betyder, at dokumentet kun er til internt brug og er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til artikel 19 i grundforordningen og artikel 6 i WTO-aftalen om anvendelsen af artikel VI i GATT 1994 (antidumpingaftalen).